CELEX: 31981D0971
Language: el
Date: 1981-12-03 00:00:00
Title: 81/971/EOK: Απόφαση τού Συμβουλίου τής 3ης Δεκεμβρίου 1981 περί καθιερώσεως ενός κοινοτικού συστήματος πληροφορήσεως γιά τόν έλεγχο καί τή μείωση τής ρυπάνσεως πού προξενεί η απόρριψη υδρογονανθράκων στή θάλασσα

Avis juridique important

|

31981D0971

81/971/EOK: Απόφαση τού Συμβουλίου τής 3ης Δεκεμβρίου 1981 περί καθιερώσεως ενός κοινοτικού συστήματος πληροφορήσεως γιά τόν έλεγχο καί τή μείωση τής ρυπάνσεως πού προξενεί η απόρριψη υδρογονανθράκων στή θάλασσα  

Επίσημη Εφημερίδα αριθ. L 355 της 10/12/1981 σ. 0052 - 0055 Ισπανική ειδική έκδοση: Κεφάλαιο 15 τόμος 3 σ. 0079  Πορτογαλική ειδική έκδοση : Κεφάλαιο 15 τόμος 3 σ. 0079 

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 3ης Δεκεμβρίου 1981  περί καθιερώσεως ενός κοινοτικού συστήματος πληροφορήσεως για τον έλεγχο και τη μείωση της ρυπάνσεως που προξενεί η απόρριψη υδρογονανθράκων στη θάλασσα  (81/971/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 213 και 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επι- τροπής (3),  Εκτιμώντας:  ότι το ψήφισμα του Συμβουλίου της 26ης Ιουνίου 1978 για την καθιέρωση προγράμματος ενεργειών των Ευρωπαϊκών Κοινοτήτων όσον αφορά τον έλεγχο και τον περιορισμό της ρυπάνσεως που προξενεί η απόρριψη υδρογονανθράκων στη θάλασσα (4) προέβλεπε ότι η Επιτροπή θα έκανε προκαταρκτικές μελέτες πριν υποβάλει προτάσεις για τον έλεγχο και τον περιορισμό της ρυπάνσεως αυτού του τύπου·  ότι οι μελέτες αυτές απέδειξαν πως είναι δυνατόν να δημιουργηθεί ένα σύστημα πληροφορήσεως για τον έλεγχο και τη μείωση της ρυπάνσεως που προξενεί η απόρριψη υδρογονανθράκων στη θάλασσα, το οποίο περιλαμβάνει μία ενημερωμένη συλλογή στοιχείων που αφορούν τις ιδιότητες των υδρογονανθράκων·  ότι η δημιουργία αυτού του συστήματος πληροφορήσεως θα επιτρέψει στην Επιτροπή να εκπληρώσει ορισμένα από τα καθήκοντα που προβλέπονται στο ανωτέρω ψήφισμα και στο πρόγραμμα ενεργειών που προσαρτάται σ' αυτό·  ότι η απογραφή των μέσων καταπολεμήσεως θα επιτρέψει στα Κράτη μέλη και στην Επιτροπή να εξακριβώσουν τα ενδεχόμενα κενά και να λαμβάνουν τα κατάλληλα μέτρα·  ότι η συλλογή στοιχείων για τις ιδιότητες των υδρογονανθράκων θα επιτρέπει στα Κράτη μέλη να εκτιμούν καλύτερα, σε περίπτωση ατυχήματος, τη φύση του κινδύνου και να προσδιορίζουν τα πιο κατάλληλα μέσα για την καταπολέμηση της ρυπάνσεως·  ότι, για την αποτελεσματικότητα του ανωτέρω συστήματος, κάθε Κράτος μέλος πρέπει να ορίζει τις αρμόδιες αρχές για τη συγκέντρωση των πληροφοριών που θα καταχωρίζονται σ' αυτό, τη γνωστοποίησή τους στην Επιτροπή και την παραλαβή του συνόλου των συλλεγομένων πληροφοριών·  ότι το σύστημα πληροφορήσεως καθίσταται αναγκαίο για την πραγματοποίηση ενός από τους στόχους της Κοινότητος στον τομέα του ελέγχου και της μειώσεως της ρυπάνσεως που προκαλεί η απόρριψη υδρογονανθράκων στη θάλασσα· ότι, εφ' οσον όλες οι απαιτούμενες προς τούτο εξουσίες δράσεως δεν προβλέπονται στη συνθήκη, ενδείκνυται να γίνει προσφυγή στο άρθρο 235 της συνθήκης,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Καθιερώνεται ένα σύστημα πληροφορήσεως, προ- κειμένου να διαθέτουν οι αρμόδιες αρχές των Κρατών μελών τα αναγκαία στοιχεία για τον έλεγχο και τη μείωση της ρυπάνσεως που προκαλεί η απόρριψη των υδρογονανθράκων στη θάλασσα.  2. Το σύστημα πληροφορήσεως περιλαμβάνει:  α) απογραφή των μέσων καταπολεμήσεως της ρυπάνσεως αυτής (παράρτημα Ι)·  β) πίνακα των εθνικών και των κοινών σχεδίων επεμβάσεως που θα περιλαμβάνει σύντομη περιγραφή του περιεχομένου τους, καθώς και την αναφορά των αρμοδίων αρχών στον τομέα αυτό·  γ) συλλογή στοιχείων σχετικά με τις ιδιότητες και τη συμπεριφορά των υδρογονανθράκων, καθώς και τις μεθόδους επεξεργασίας και τελικής χρησιμοποιήσεως των μειγμάτων ύδατος - υδρογονανθράκων - στερεών υλών που περισυλλέγονται στη θάλασσα και στις ακτές (παράρτημα ΙΙ).  Άρθρο 2  1. Τα Κράτη μέλη διαβιβάζουν στην Επιτροπή τις πληροφορίες που αναφέρονται στα παραρτήματα, καθώς και στο άρθρο 1 παράγραφος 2 υπό β για πρώτη φορά, εντός 12 μηνών από την ημέρα της δημοσιεύσεως της παρούσας αποφάσεως στην Επίσημη Εφημερίδα των Ευρωπαϊκών Κοινοτήτων.  2. Στη συνέχεια, τα Κράτη μέλη εκσυγχρονίζουν τις πληροφορίες που αναφέρονται στην παράγραφο 1 τον Ιανουάριο κάθε έτους.  Εξάλλου, τα Κράτη μέλη ανακοινώνουν το συντομότερο στην Επιτροπή τις ουσιώδεις τροποποιήσεις που μεσολαβούν ως προς τις πληροφορίες αυτές.  Άρθρο 3  Το σύστημα πληροφορήσεως εφαρμόζεται με ευθύνη της Επιτροπής.  Η Επιτροπή θέτει στη διάθεση κάθε Κράτους μέλους αντίγραφο του συνόλου των πληροφοριών που περιέχονται στο σύστημα.  Άρθρο 4  Εντός έξι μηνών από την ημέρα της δημοσιεύσεως της παρούσας αποφάσεως στην Επίσημη Εφημερίδα των Ευρωπαϊκών Κοινοτήτων, κάθε Κράτος μέλος ορίζει την ή τις αρμόδιες αρχές για τη συγκέντρωση και γνωστοποίηση στην Επιτροπή των πληροφοριών που αναφέρονται στο άρθρο 2 και για τη λήψη των πληροφοριών που αναφέρονται στο άρθρο 3. Ενημερώνει σχετικά την Επιτροπή.  Άρθρο 5  Η Επιτροπή συντάσσει ανά διετία έκθεση για τη λειτουργία του συστήματος πληροφορήσεως και για τη χρησιμοποίησή του από τα Κράτη μέλη και διαβιβάζει την έκθεση αυτή στο Συμβούλιο και στο Ευρωπαϊκό Κοινοβούλιο.  Άρθρο 6  Η παρούσα απόφαση απευθύνεται στα Κράτη μέλη.  Έγινε στις Βρυξέλλες, στις 3 Δεκεμβρίου 1981.  Για το Συμβούλιο  Ο Πρόεδρος  T. KING  (1) ΕΕ αριθ. C 200 της 6. 8. 1980, σ. 2.  (2) ΕΕ αριθ. C 28 της 9. 2. 1981, σ. 55.  (3) ΕΕ αριθ. C 159 της 29. 6. 1981, σ. 19.  (4) ΕΕ αριθ. C 162 της 8. 7. 1978, σ. 1.  ΠΑΡΑΡΤΗΜΑ Ι  ΑΠΟΓΡΑΦΗ ΤΩΝ ΜΕΣΩΝ ΚΑΤΑΠΟΛΕΜΗΣΕΩΣ ΤΗΣ ΡΥΠΑΝΣΕΩΣ ΤΗΣ ΘΑΛΑΣΣΗΣ ΑΠΟ ΤΟΥΣ ΥΔΡΟΓΟΝΑΝΘΡΑΚΕΣ  Σκοπός της απογραφής αυτής είναι να δώσει μια πρώτη ένδειξη των μέσων που έχει στη διάθεσή του ένα Κράτος μέλος (1) για την καταπολέμηση της ρυπάνσεως της θαλάσσης από τους υδρογονάνθρακες, και από τα οποία, ορισμένα, εξ αφορμής ενός περιστατικού, θα μπορούσαν, υπό όρους που θα καθορισθούν μεταξύ των αρμοδίων αρχών, να τεθούν στη διάθεση ενός άλλου Κράτους μέλους που θα έκανε σχετική αίτηση. Εννοείται ότι η μνεία στην απογραφή ενός μέσου για την καταπολέμηση της ρυπάνσεως δεν συνεπάγεται καμία υποχρέωση για διάθεση του μέσου αυτού.  Α. Περιεχόμενο  Η απογραφή περιλαμβάνει στοιχεία σχετικά μέ:  1. το διαθέσιμο ειδικευμένο προσωπικό (αριθμός, προσόντα)·  2. τα μηχανικά μέσα για την περισυλλογή των υδρογονανθράκων που έχουν απορριφθεί στη θάλασσα και για την πρόληψη ή την καταπολέμηση της ρυπάνσεως των ακτών, καθώς και σχετικά με το ειδικευμένο προσωπικό που χειρίζεται τα μέσα αυτά·  3. τα χημικά μέσα για την καταπολέμηση της ρυπάνσεως στη θάλασσα και τον καθαρισμό των ακτών, καθώς και σχετικά με το ειδικευμένο προσωπικό που χειρίζεται τα μέσα αυτά·  4. τις ομάδες επεμβάσεως·  5. τα πλοία και τα αεροσκάφη τα εξοπλισμένα για την καταπολέμηση της ρυπάνσεως·  6. τα κινητά μέσα προσωρινής αποθηκεύσεως των περισυλλεγομένων υδρογονανθράκων·  7. τα συστήματα μερικής εκφορτώσεως των πετρελαιοφόρων.  Η απογραφή περιέχει στοιχεία σχετικά με τα χαρακτηριστικά και τον εντοπισμό των ανωτέρω μέσων. Μπορεί, επί πλέον να περιέχει στοιχεία για το χρόνο που απαιτείται μέχρις ότου γίνει δυνατή η χρησιμοποίησή τους.  Β. Όροι  Η Επιτροπή συντάσσει ένα προκαταρκτικό κείμενο της απογραφής και διαβιβάζει αντίγραφό του στα Κράτη μέλη. Μεριμνά ώστε οι πληροφορίες, που της διαβιβάζονται, να συμφωνούν με τους στόχους και το περιεχόμενο της απογραφής. Λαμβάνει όλα τα κατάλληλα μέτρα για την υλοποίηση της απογραφής.  Τα Κράτη μέλη:  - συγκεντρώνουν και διαβιβάζουν στην Επιτροπή τις πληροφορίες που διαθέτουν και αφορούν τα στοιχεία που αναφέρονται στην παράγραφο Α·  - παρέχουν στην Επιτροπή τις πληροφορίες που διαθέτουν και που είναι αναγκαίες για την ενημέρωση της απογραφής.  (1) Εκτός από τα μέσα και το προσωπικό που ενδέχεται να συμμετέχουν στην προάσπιση των βασικών συμφερόντων ασφαλείας αυτού του Κράτους μέλους.  ΠΑΡΑΡΤΗΜΑ ΙΙ  ΣΥΛΛΟΓΗ ΣΤΟΙΧΕΙΩΝ ΣΧΕΤΙΚΑ ΜΕ ΤΙΣ ΙΔΙΟΤΗΤΕΣ ΚΑΙ ΤΗ ΣΥΜΠΕΡΙΦΟΡΑ ΤΩΝ ΥΔΡΟΓΟΝΑΝΘΡΑΚΩΝ, ΚΑΘΩΣ ΚΑΙ ΜΕ ΤΙΣ ΜΕΘΟΔΟΥΣ ΕΠΕΞΕΡΓΑΣΙΑΣ ΚΑΙ ΤΕΛΙΚΗΣ ΧΡΗΣΙΜΟΠΟΙΗΣΕΩΣ ΤΩΝ ΜΕΙΓΜΑΤΩΝ ΥΔΑΤΟΣ - ΥΔΡΟΓΟΝΑΝΘΡΑΚΩΝ - ΣΤΕΡΕΩΝ ΥΛΩΝ ΠΟΥ ΠΕΡΙΣΥΛΛΕΓΟΝΤΑΙ ΣΤΗ ΘΑΛΑΣΣΑ ΚΑΙ ΣΤΙΣ ΑΚΤΕΣ  Η συλλογή αυτή αποσκοπεί στην παροχή πληροφοριών ενδεικτικού χαρακτήρα για τους υδρογονάνθρακες, ώστε να διευκολυνθεί μια ταχεία και αποτελεσματική επέμβαση για τον έλεγχο των συνεπειών μιας τυχαίας απορρίψεως υδρογονανθράκων και να περιοριστούν οι τελικές μακροχρόνιες επιπτώσεις της αποθηκεύσεως μολυσμένων υδρογονανθράκων.  Α. Περιεχόμενο  Η συλλογή περιλαμβάνει, κατά πρώτο λόγο, αντικειμενικά και ενδεικτικού χαρακτήρος στοιχεία για:  - τα μόνιμα χαρακτηριστικά των υδρογονανθράκων που ενδέχεται να απορριφθούν, π.χ. πυκνότητα, επιφανειακή τάση, ιξώδες, περιεκτικότητα σε παραφίνες, σημείο ρευστοποιήσεως, σημείο αναφλέξεως και διαλυτότητα·  - το μετασχηματισμό στη θάλασσα των υδρογονανθράκων που προκύπτουν από τη διαδικασία εξατμίσεως, διαλύσεως, γαλακτωματοποιήσεως, οξειδώσεως και βιοδιασπάσεως, καθώς και από τη διασπορά των υδρογονανθράκων στο φυσικό περιβάλλον·  - το μετασχηματισμό των υδρογονανθράκων που προκύπτει από τις μεθόδους επεξεργασίας που χρησιμοποιούνται κατά την καταπολέμηση της ρυπάνσεως από τους υδρογονάνθρακες στη θάλασσα και στις ακτές.  Κατά δεύτερο λόγο, η συλλογή πραγματοποιεί τη σύνδεση των διαθέσιμων πληροφοριών που αφορούν τις επιπτώσεις των υδρογονανθράκων στη θαλάσσια πανίδα και χλωρίδα.  Κατά τρίτο λόγο η συλλογή περιέχει στοιχεία για:  - τον τρόπο λειτουργίας και την περιγραφή των μόνιμων εγκαταστάσεων οριστικής επεξεργασίας·  - την τελική χρησιμοποίηση των μειγμάτων ύδατος - υδρογονανθράκων - στερεών υλών.  Β. Όροι  Η Επιτροπή συγκεντρώνει τα στοιχεία που αναφέρονται στο ανωτέρω σημείο Α και εξασφαλίζει τη διάθεσή τους στα Κράτη μέλη.  Τα Κράτη μέλη:  - συγκεντρώνουν τα στοιχεία που αναφέρονται στην ανωτέρω παραγράφο Α και βρίσκονται στη διάθεσή τους, και τα διαβιβάζουν στην Επιτροπή·  - αναφέρουν στην Επιτροπή τις άλλες πηγές στοιχείων που γνωρίζουν·  - παρέχουν στην Επιτροπή τις πληροφορίες που βρίσκονται στη διάθεσή τους και είναι αναγκαίες για την ενημέρωση της συλλογής.